ทองฟิวเจอร์ร่วงกว่า 20 ดอลลาร์ เสี่ยงหลุด 1,850 เซ่นดอลล์แข็ง-วัคซีนกดดัน
ทองฟิวเจอร์ดิ่งกว่า 20 ดอลลาร์ เสี่ยงหลุด 1,850 เซ่นดอลล์แข็ง-วัคซีนกดดัน
ทองฟิวเจอร์ดิ่งกว่า 20 ดอลลาร์ เสี่ยงหลุด 1,850 เซ่นดอลล์แข็ง-วัคซีนกดดัน
19 พ.ย. 2563

ผู้สื่อข่าวรายงานว่า ราคาทองฟิวเจอร์ดิ่งลงกว่า 20 ดอลลาร์ ใกล้หลุด 1,850 ดอลลาร์ในวันนี้ ขณะที่นักลงทุนเทขายทองในฐานะสินทรัพย์ปลอดภัย หลังมีความคืบหน้าในการพัฒนาวัคซีนต้านโควิด-19 ซึ่งจะทำให้เศรษฐกิจฟื้นตัว และประชาชนกลับมาใช้ชีวิตตามปกติ
นอกจากนี้ ราคาทองยังถูกกดดันจากการแข็งค่าของดอลลาร์ ซึ่งทำให้สัญญาทองมีราคาแพงขึ้นสำหรับผู้ถือครองเงินสกุลอื่น
ณ เวลา 20.57 น.ตามเวลาไทย สัญญาทองคำตลาด COMEX (Commodity Exchange) ส่งมอบเดือนธ.ค. ร่วงลง 21.10 ดอลลาร์ หรือ 1.12% สู่ระดับ 1,852.80 ดอลลาร์/ออนซ์
ทั้งนี้ ถึงแม้ราคาทองปรับตัวลงในวันนี้ แต่ทองคำยังคงเป็นหนึ่งในสินทรัพย์ที่ทำราคาดีที่สุดในปีนี้ โดยพุ่งขึ้น 23% นับตั้งแต่ต้นปีนี้ ขานรับการผ่อนคลายนโยบายการเงิน และการใช้มาตรการกระตุ้นเศรษฐกิจของธนาคารกลางทั่วโลก
นักวิเคราะห์ระบุว่า ราคาทองมีแนวโน้มร่วงลงแตะระดับ 1,800 ดอลลาร์ในระยะสั้น
ด้าน ไฟเซอร์ อิงค์ ซึ่งเป็นบริษัทยาใหญ่ที่สุดของสหรัฐ และ BioNTech ซึ่งเป็นบริษัทยาของเยอรมนี แถลงว่า ผลการวิเคราะห์ข้อมูลในขั้นสุดท้ายบ่งชี้ว่า วัคซีนต้านไวรัสโควิด-19 ซึ่งทั้งสองบริษัทพัฒนาร่วมกัน มีประสิทธิภาพ 95% ในการป้องกันไวรัสโควิด-19
โดยไฟเซอร์ เปิดเผยว่า ทางบริษัทจะยื่นขออนุมัติการใช้วัคซีนดังกล่าวต่อสำนักงานอาหารและยาสหรัฐ (FDA) ในอีกไม่กี่วัน ขณะที่บริษัทคาดว่าจะผลิตวัคซีนจำนวน 50 ล้านโดสในปีนี้ และ 1,300 ล้านโดสในปีหน้า
อนึ่งก่อนหน้านี้ บริษัทโมเดอร์นา อิงค์ ซึ่งเป็นบริษัทเทคโนโลยีชีวภาพของสหรัฐ แถลงว่า ผลการทดลองวัคซีนต้านไวรัสโควิด-19 ในเฟสที่ 3 พบว่า วัคซีนดังกล่าวมีประสิทธิภาพ 94.5% ในการป้องกันไวรัสโควิด-19